3.10.17

על חשבון נפש ודמוקרטיה

מכתבו הפומבי והגלוי של יהונתן רגב לחברי הכפר מקומם.

הקריאה שלו למעשה, לבטל את מוסד האסיפה הכללית בנהלל, זו המשמעות המעשית של מכתב זה.

הסגנון בו נוקט יהונתן הוא מקומם ומעליב כלפי חברי המושב שנוכחים באסיפות ושהנעשה בנהלל יקר להם.
גם יהונתן, למרות דבריו הפוגעים והמעליבים, שייך לאותה חבורה המתמידה בנוכחותה באסיפות כלליות. גם הוא מביע דעתו ומנסה לשכנע ולהשפיע לקבל דעתו בנושאים השונים.

האסיפה הכללית בנהלל איננה "מועדון של אנשים שזמנם בידם", כדבריו. **הזכות** להשתתף באסיפה כללית נתונה לכל חברי נהלל ובאמת מצער שרבים (בעיקר צעירים) אינם ממשים זכות זו.
מי שמגיע לאסיפות לא עושה זאת בגלל שמשעמם לו בחייו אלא מכיוון שאכפת לו מהנעשה בכפר ורוצה להשפיע על החלטות באסיפה.

האסיפה הכללית היא הביטוי הנכון וההכרחי לשיח ציבורי בנהלל על נושאים שונים הנוגעים לכולנו, ולא רק לבאי האסיפה, ואין פסול בכך שחברים, להם גם אינטרס אישי באים להשפיע על חברים אחרים לקבל עמדתם – **זו דרכה של דמוקטיה**.

מקוממת ההשוואה שעשה יהונתן בהחלטות נגד חברי נהלל לפני 50 שנה. גם לחברים העובדים מחוץ לנהלל ב – 2017 יש הזכות המלאה לבוא לאסיפה, להביע דעה, להשפיע ולהצביע. האנלוגיה שעשה יהונתן במכתבו היא פופוליסטית ויש בה מידה רבה של דמגוגיה הנובעת יתכן, מעניין אישי.

לעצם העניין, כבר שנים רבות אנו מתמודדים במצב של נוכחות דלה באסיפות כלליות בנהלל וכבר לפני כ – 30 שנה נעשה שינוי בתקנון על מספר מינימלי של 20 חברים לפתיחת אסיפה. מה שקרה בפועל, שחודשים רבים אי אפשר היה לקיים אסיפות מכיוון שלא היה הקוורום הנדרש. בעקבןת כך תוקן התקנון שוב והוסרה מגבלה זו. הרעיון של יהונתן לקיים אסיפה ולהצביע בה בנוכחות 15% מחברי האגודה (כ – 50 איש) מבטלת למעשה את מוסד האסיפה הכללית. התקנון קובע שאסיפה תתקיים בנוכחות רוב חברי האגודה, ובאין קוורום היא תתקיים בכל מספר משתתפים שעה לאחר מכן.

מיעוט המשתתפים באסיפות איננו "קהל שבוי ב"דיונים משמימים" כדברי יהונתן; אנשים עושים מאמץ גדול בכל מזג אויר ולמרות השעה המאוחרת, לצאת מהבית, לבוא לאסיפה, לשמוע ולהשמיע דעתם. גם יהונתן שייך לאותו "מועדון".

אני לא זוכר שהוא חשב שהוויכוח הנוקב שנערך באסיפה על מכירת המכון היה "דיון משמים" ולא הוא ולא אחרים הרגישו כ"קהל שבוי". הדיונים באסיפות הן הביטוי המובהק לרוח הדומקרטיה בנהלל – שיח ציבור הכרחי לשמוע דעות אחרות, מנומקות, להגיע לפשרות תוך כדי דיון ולנסות להשפיע בנושאים שונים.

מאוד מקוממת טענתו המרומזת של יהונתן על "**מועדון**" של "מניין חברים המגיעים לאסיפות באופן תדיר שלא ירצו להוציא את כוח ההחלטה מידיהם לידי כלל הציבור", כדבריו. האם יש מספר חברים בנהלל (ותמיד אותם חברים) הרוצים לשמר כוחם באסיפה? זה טיעון לא רק מקומם אלא גם מעליב. חברים שרוצים להשפיע על הנעשה בכפר טורחים לבוא לאסיפות, והם **לא אותם חברים.**

ולעניין הנוכחות באסיפות. גם בכנסת ישראל נערכים דיונים עם מיעוט משתתפים אך בכל זאת ההחלטות מתקבלות **רק** ע"י החברים הנוכחים במליאה. הזכות לבוא ולהשתתף ניתנת לכלל החברים – גם בכנסת וגם בנהלל.

ולעצם השינוי בתקנון שמבקש יהונתן:
1. הצבעות נידחות בקלפי קיימות כבר בתקנון נהלל לאחר דיון באסיפה והחלטת אסיפה בענין. בד"כ נערכות הצבעות כאלה בעניינים הרי גורל ורק לעתים נדירות. אין צורך בשינוי תקנון בעניין!
2. נוכחות15% (50 חברים) בהצבעה באסיפה – כבר הסברתי מדוע הצעה זו למעשה תבטל את מוסד האסיפה הכללית בנהלל ואסור לחזור שוב על הצעה שגויה זו.

הפתרון היחיד להמשך קיום אסיפות כלליות בנהלל הוא השתתפות רבה יותר של חברים. אני פונה גם לצעירים שחושבים להשפיע על הנעשה בכפר בו הם חיים. למרות החיים האינטנסיביים של רבים מבני הכפר הצעירים והקושי שלהם לעזוב את הבית בערב – זו הדרך היחידה שלכם, צעירים ,להשפיע על הנעשה בכפר. אסיפות מתקיימות בד"כ אחת לחודש- חודשיים ומועדן מתפרסם זמן רב לפני כן. אפשר לתכנן להגיע ולהיות נוכח בישיבה לשעה שעתיים.

אני פונה בעיקר לבני הדור הרביעי, צעירי המושב – אל תתפתו להצעה פשטנית ורדודה זו של הצבעה אלקטרונית דרך המחשב והסלולר, מבלי להשתתף בשיח ציבורי ומבלי לשמוע נימוקים להצעות החלטה, כפי שבאים לידי ביטוי באסיפות. אם תתקבל הצעתו של יהונתן, מהר מאוד לא יפורסמו הנימוקים להצעות ולבסוף אנשים יידרשו להחליט בין הצעת החלטה זו או אחרת מבלי להבין המשמעויות של כל הצעה. "משאלי עם" כאלה והצבעות מסוגן שמורות לנושאים בודדים ונדירים שמעוגנות כבר בתקנות שלנו בנהלל.

לסיכום, אני קורא לכולם, ביחוד לצעירים בינינו לא להצטרף לעצומה שפרסם יהונתן ולנסות לבוא ולהשפיע בנוכחות פיזית באסיפות הכלליות. לשם כך נוסד המוסד הזה כבר לפני 95 שנה בנהלל.

"אל נא נשפוך את המים עם התינוק" - לתינוק בנהלל יש משמעות ובואו יחד נשמור עליו גם לעתיד הכפר.

 בברכת שנה טובה

 עפר אבירן

נ.ב.
אני קורא ליהונתן לפרסם התנצלות פומבית בפני חברי נהלל שטורחים ובאים לאסיפות בנהלל.

ושוב: הם לא "מועדון של אנשים שזמנם בידם...", אין הם באים "לשלול זכויות חברים אחרים או לגרשם מנהלל..." והם לא מרגישים עצמם "כקהל שבוי בדיונים משמימים..."

לא זה סגנון הויכוח אליו אנו מורגלים בנהלל!